b'\n_START_ARTICLE_\nJukkis Uotila\n_START_PARAGRAPH_\nJukkis Uotila (s. 23. elokuuta 1960 Helsinki) on suomalainen jazzmuusikko ja s\xc3\xa4velt\xc3\xa4j\xc3\xa4, jonka instrumentteja ovat rummut ja piano. H\xc3\xa4n on toiminut Sibelius-Akatemian jazzosaston johtajana vuosina 1986\xe2\x80\x931993 sek\xc3\xa4 vuodesta 1994 l\xc3\xa4htien professorina. _NEWLINE_Uotila on urallaan soittanut noin 40:ll\xc3\xa4 albumilla ja tehnyt yhteisty\xc3\xb6t\xc3\xa4 useiden nimekk\xc3\xa4iden jazzmuusikoiden, kuten Randy Breckerin, Bill Frisellin, Chet Bakerin, Billy Cobhamin ja Toots Thielemansin kanssa. 1980-luvun alussa h\xc3\xa4n asui nelj\xc3\xa4 vuotta New Yorkissa toimien ammattimuusikkona. Suomen Jazzliiton Yrj\xc3\xb6-palkinto Uotilalle my\xc3\xb6nnettiin 1991. S\xc3\xa4veltaiteen valtionpalkinnon h\xc3\xa4n sai vuonna 2011.'